**Cântec sur**

*Lucia Eniu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cântec sur

Cântecul acesta

e despre o piatră

mută ca furtuna

lespede sub valuri

în cernit veşmânt

şi cu muşchi pe poale

şi pe cap cununa

vremilor tivite

cu firet de vânt

E

de vrei

un răcnet

smuls din guri pătate

cu păcate sure

spânzurând la porţi

e un murmur

vânăt

de mulţimi scăldate

în temeri şi ofuri

trase-n rând la sorţi

Cântecul acesta

l-a cântat sărmanul

în opinci

prin gloduri

scoapte de nevoi

l-a-nfăşat în slove

prinse cu arcanul

şi-n cădelniţi mute

l-a nins peste noi.